  Виталий Пронин Удмуртиысь иворъёс ГЛАЗ Робот пӧрмытъясьёс Пермьын ортчиз «РобоФест Урал» фестиваль. Отчы пыриськизы Глазысь Робот лэсьтонъя академие ветлӥсь пиналъёс. Огаз номинациын Данил Ахтариевлэн, Дамир Абашевлэн но Алексей Лекомцевлэн валче дасям машиназы нырысетӥ инты басьтӥз. Пусйыны кулэ, пиналъёсты ӟеч ужлы дышетэ Глазысь педагогикая институтысь физико-математической факультетысь студент Алексей Бушмакин. ЭГРА Буре ваён урок Кылем арын тулыспал малпамтэ шорысь улонысь кошкиз Удмуртиысь дано журналист Сергей Широбоков. Эгра ёросысь Чутыр палъёсын уг вунэто аспал эшсэс, ӟуч но удмурт кылъёсын потэм книгаослэсь авторзэс. Библиотекаын ужась Татьяна Иванова 9-тӥ-11-тӥ классъёсын дышетскисьёслы журналистэз буре ваёнлы сӥзем урок ортчытыны чакла. Библиотекаын ужалоз С. Широбоковлы сӥзем «Тодамы возиськомы, данъяськиськомы» адӟытон. ЮКАМЕНСК Ӵыжин люказы Юкаменск ёросын улӥсьёс «Глазов нюлэс» огазеяськонлы юртто. Январь толэзь куспын 12 тонна кыз ӵыжин бичазы. Азязы пуктэм планзэс ӧз быдэстэ ке но, огазеяськонлэн Юкаменск ёросысь ёзэныз кивалтӥсь Михаил Арасланов верамъя, мылкыдзэс уг куашкато. Угось сомында ӵыжин кемалась ӧз бичалэ ни вал. Вылаз ик, 1 килограмм понна 10 манет сётӥське. Ужрадэ мыло-кыдо пырисько гуртъёсын улӥсьёс, соос сик корам бервылысь ӵыжин окто. Та уж азинтӥське, ӵыжино ар 3 арлы одӥг пол луэ угось. ВАВОЖ Ужлы ӟудӥсьёс ӧвӧл Вавожысь ёрос библиотекаын ужасьёс нылкышно клуб кылдытӥзы. Шонерзэ ивортоно ке, клубез нокин юри ӧз кылдыты. Нылпи творчествоя центрысь дышетӥсь Любовь Банникова одӥг пол мылкыд кариз, ёросысь кибашлы нылкышноосыз люкаса, ыжгон гындон амалэн арбери лэсьтонлы дышетыны. 2-3 пол люкаськылэмзы бере, кышномуртъёс дышизы отчы ветлыны, табере чидатэк витё котькуд пумиськонэз. Матысь дыре нылкышноос доры куное лыктоз Ольга Шмакова, вуж дӥсьлэсь выль арбериос пӧрмытыны дышетоз. Тулыс матэктэмъя бакча емыш будэтон амалъёсын тодматскозы. ИЖ Арня ӵоже сием пельнянь Пельняньлы сӥзьыса, Ижын арня ӵоже пӧртэм ужрадъёс ортчо. Нуналлы быдэ городысь кудаз ке кафеын пельнянь кутонъя мастер-классъёс вал. Ас пӧраськон амалъёсынызы тодматӥзы немецъёс, украинъёс, удмуртъёс, узбекъёс, бигеръёс но армянъёс. Бадӟым ужрад йылпумъяськоз Яратӥсьёслэн нуналазы, 14-тӥ феврале, Шор площадьын. Арня ӵоже кутэм но сием пельняньлэсь лыдзэ шараялозы, тужгес ческытсэ дунъялозы, мылкыд карисьёс понна пӧртэм вожвылъяськонъёс, шулдыръяськонъёс ортчытэмын луозы. Ужрад кутскоз 12 часысен. МОЖГА Зарни шайба Шаерысьтымы нылпи командаос куспын хоккеен шудонъя «Зарни шайба» вожвылъяськон Можга городын ортче. Шудонлы кутскон сётэмын 10-тӥ феврале. Покчи пиналъёс пӧлын вормисе потӥзы Ижысь «Заря» но «Юниор», Эграысь командаос. Бадӟым пиос пӧлын вожвылъяськон азинтӥське на. Городъёсысь пиналъёс сяна, медаль понна нюръясько Сьӧлта, Якшур-Бӧдья, Дэри но Можга ёросъёсысь командаос. САРАПУЛ Пиналзэ кынтӥз Сарапулысь 19 аресъем анай вож нунызэ виемез понна кыл кутытон улэ кыскемын. Аслэсьтыз кӧто луэмзэ нылаш анай-атаезлы ивортылымтэ, нош нылпизэ городысь одӥгаз куштӥськем юртын ваем. Нылпизэ лымые зӥртэм. Кӧня ке улыса, егит анайлы секыт луэм, со «скороез» ӧтем. Та вакытэ уголовной уж ӝутэмын, егит муртэ 5 арозь пытсэт сьӧры келяны быгатозы. Валентина Емельянова Теги: ёросъёс иворкебит иворъёс  